Polisiebeamptes by stasie aangeval, beroof(Argieffoto: SA Polisie) Twee polisiebeamptes is Saterdagaand by die polisie se satellietstasie by Sir Lowry’s Pass in die Wes-Kaap aangeval en beroof. Volgens Richard Mamabolo, woordvoerder van die polisievakbond Popcru, het drie gewapende verdagtes omstreeks 21:00 die stasie betree en ŉ vuurwapen op die beamptes aan diens gerig. “Die verdagtes het die beamptes se dienspistole afgevat en met die wapens, drie selfone en ŉ skootrekenaar gevlug,” bevestig Mamabolo. Die beamptes het ongedeerd van die voorval afgekom. Mamabolo het namens Popcru kommer uitgespreek oor die toenemende aanvalle op polisiebeamptes by polisiestasies. “Hierdie brutale aanval is deel van ŉ voortgesette reeks aanvalle wat op wetstoepassers in verskillende provinsies gerig is, waartydens talle beamptes beseer of oorlede is. Dit vind plaas in ŉ tyd waarin die polisiediens talle interne uitdagings die hoof moet bied, waaronder onderbemanning en die gebrek aan voldoende hulpbronne om gemeenskappe doeltreffend te onderhou,” sê Mamabolo. “Dit vereis ŉ gesamentlike poging om dringend aandag te gee aan die moeilike wisselwerking tussen die polisie en die gemeenskappe wat hulle veronderstel is om te dien en te beskerm. Dit vorm deel van die bereiking van ons gemeenskaplike langtermyndoelwitte om vreedsame, bestendige samelewings te vestig.” Volgens Mamabolo is daar ŉ behoefte aan positiewe maatskaplike aktiwiteite om die welsyn van gemeenskappe buite wetstoepassing te verbeter. “Die verhouding tussen die polisie en die gemeenskap moet altyd ŉ proses wees waar die polisie met gemeenskappe skakel om hulle veiliger te maak en beter woonplekke daar te stel. “As daar ŉ goeie verhouding tussen die polisie en die gemeenskap is, het die polisie ŉ beter begrip van mense se bekommernisse en probleme. Dan is die burgers meer geneig om misdade wat by die polisie voorkom, aan te meld, asook wenke aan wetstoepassers te gee en bereid te wees om as getuies te dien. Sodoende word die polisie ook meer proaktief en voorkom misdade voordat dit plaasvind of verminder die skadelike uitwerking daarvan, in plaas daarvan om bloot op oproepe om diens te reageer. Goeie polisie- en gemeenskapsverhoudinge verhoed dat mense dink die polisie is bloot ŉ meganisme vir die insameling van inligting.” Wanneer daar swak polisie- en gemeenskapsverhoudinge is, het die polisie gewoonlik nie ŉ grondbegrip van gemeenskapslede se probleme, doelwitte en begeertes nie, waarsku Mamabolo. “Die gemeenskap, veral die burgers wat hoë misdaad, armoede en haweloosheid ondervind, beskou die polisie as ŉ besetting- en buitekontakdiens wat meer skade as goed doen. In hierdie soort situasies aanvaar die polisie hoofsaaklik ŉ reaktiewe reaksie op gemeenskapsprobleme. “Enige aanval op polisiestasies is ŉ aanval op die gemeenskap, aangesien dit die gemeenskappe en wetstoepassingsagentskappe se vermoë verminder om misdaad te verdedig en te beveg. Dit is altyd in die beste belang van alle partye om saam te werk om ons gemeenskappe as veilige ruimtes te hou, en in hierdie verband vra ons vir verbeterde verhoudinge tussen die polisie en die gemeenskap vir gesamentlike pogings om misdaad te beëindig.”